Anne Sverdrup-Thygeson

Anne Aslaug Sverdrup-Thygeson  (født 1966) er en norsk biolog fra Sarpsborg som er professor i bevaringsbiologi ved Norges miljø- og biovitenskapelige universitet og vitenskapelig rådgiver ved Norsk institutt for naturforskning (NINA).

Faglig arbeid 
I 2018 utgav hun boka Insektenes planet - om de rare, nyttige og fascinerende småkrypene vi ikke kan leve uten illustrert av Tuva Sverdrup-Thygeson. Boken ble solgt til 19 land og nominert til Brageprisen. Året etter utgav hun Insektenes hemmeligheter - Snorkelmygg, zombiebiller og andre småkryp rundt deg med samme tema, men også illustrert av Nina Marie Andersen og tilpasset også yngre lesere. 

I 2020 utgav hun På naturens skuldre - hvordan ti millioner arter redder livet ditt som ved hjelp av eksempler fra økologien viser hvordan naturen kan regulere, lindre og reparere, samt hvordan mennesker er avhengig av andre arter.

På NMBU forsker og underviser hun innenfor naturforvaltning, bevaringsbiologi og bærekraftig skogbruk. Mye av forskningen handler om hvordan mennesker påvirker skogens artsmangfold og dermed også skogens økosystemtjenester.

Sverdrup-Thygeson er spesielt opptatt av det lite synlige artsmangfoldet, som insekter og sopp i gamle og døde trær, og insektenes økologiske rolle i naturen. Hun har også ansvar for et nasjonalt overvåkingsprogram for hule eiker, som er en «utvalgt naturtype», jfr. Forskrift om utvalgte naturtyper etter naturmangfoldloven § 3 nr. 3.

Utmerkelser 
Høsten 2018 fikk hun Bonnevieprisen for arbeidet med formidling av biologifaget. I 2020 ble hun tildelt Norges forskningsråds formidlingspris. Hun fikk i 2023 Akademikerprisen for å ha «tatt på seg oppgaven å være titusenvis av små og stemmeløse arter sitt fremste talerør i en tid der naturmangfold er under sterkt press over hele verden»

Referanser

Bibliografi  
 Insektenes planet – om de rare, nyttige og fascinerende småkrypene vi ikke kan leve uten Stenersens forlag 2018 ISBN 9788272016509
 Insektenes hemmeligheter – Snorkelmygg, zombiebiller og andre småkryp rundt deg, illustrert av Nina Marie Andersen Kagge 2019 ISBN 9788248924401
 På naturens skuldre Hvordan ti millioner arter redder livet ditt Kagge forlag 2020 ISBN 9788248926405

Professorer ved Norges miljø- og biovitenskapelige universitet
Norske biologer
Norske entomologer